Antonio Cassano

Spillerkarriere

Cassanos far forlot moren like etter at Cassano ble født, og far og sønn har ikke kontakt i dag. Da han var liten, var Internazionale favorittlaget, og fram til han var 13 år, spilte han for guttelaget Pro Inter. Deretter ble han tatt opp i ungdomsavdelingen til AS Bari. I desember 1999 debuterte Cassano for A-laget mot Lecce, og uken etter scoret han sitt første Serie A-mål mot Internazionale som AS Bari vant 2-1.

AS Roma

I 2001 ble han kjøpt av AS Roma. Overgangssummen lød på 240 millioner kr. Den 13. januar 2002 scoret Cassano sitt første Serie A-mål for AS Roma mot Hellas Verona i en kamp som endte 2-2. I hans første sesong for Roma ble det bare fem mål. I sesongen 2003-2004 scoret han for øvrig 14 mål. Begge sesongene ble Roma nummer to i Serie A.

Real Madrid

Cassano valgte å forlate AS Roma for Real Madrid i januar 2006. I Madrid ble det lite spilletid, og på høsten 2006 ble Cassano gjenforent med sin gamle Roma-trener, Fabio Capello, men det gjorde heller ikke at han fikk mer spilletid.
Cassano har et rykte på seg for å være vanskelig å jobbe med, og han har bl.a kommet på kant med flere trenere. U21-trener Claudio Gentile valgte å utelate ham fra landslaget etter flere uenigheter dem i mellom, og Cassano og Capello hadde flere store krangler mens de begge var i Roma. I november 2004 ble han utestengt fra treninger i nesten to uker etter å ha kranglet med daværende Roma-trener Luigi Del Neri. Cassano endte til slutt opp med å beklage oppførselen sin. 
To år senere, i november 2006, ble Cassano også utelatt fra flere Real Madrid-treninger, etter at han uttrykte misnøye overfor Capello over bare å bli sittende på benken. Samtidig gikk han ut og sa at han angret på at han hadde forlatt Roma, og at han heller aldri kom til å be Real-ledelsen om unnskyldning. Til slutt valgte Cassano likevel å beklage til både Capello og medspillerne.
Cassano spilte med trøye nr. 18, fra debuten på AS Bari i 1999 til han forlot Real Madrid i august 2007.

Sampdoria

Den 14. august 2007 ble Real Madrid og den italienske klubben UC Sampdoria (fra byen Genova) enige om en leieavtale for sesongen 2007/2008. Fire dager senere ble så Cassano offisielt presentert som Sampdoria-spiller. Han valgte selv trøye nr. 99. Også denne sesongen klarte Cassano å havne i medias søkelys da han under kampen mot Torino FC den 2. mars 2008 kastet trøya si på dommeren i raseri fordi han fikk rødt kort. Han måtte også holdes tilbake av både medspillere og motspillere mens han kjeftet og smelte på dommeren. Straffen ble fem kampers utestengelse og bot. Cassano beklaget etterpå oppførselen sin.
Etter å ha havnet i en langvarig konflikt med klubbpresidenten i Sampdoria, ble Cassano leid ut til AC Milan vinteren 2011. Inter kjøpte han sommeren 2012, men etter ett år der var oppholdet over, og Cassano ble solgt til FC Parma i juli 2013.

Internasjonal karriere

I november 2003 fikk Cassano sin landslagsdebut i en privatlandskamp mot Polen, der nordmannen Tom Henning Øvrebø var dommer. Polen vant kampen 3-1, og Cassano scoret Italias mål. Bare noen måneder senere ble han tatt ut i Italias EM-tropp. Italia røk ut i gruppespillet, men Cassano gjorde seg allikevel bemerket ved å score 2 av Italias 3 mål i mesterskapet, mot Sverige og Bulgaria. 
I mai 2008 ble han tatt ut i Italias EM-tropp, men Italia røk ut i kvartfinalen mot Spania. Da Marcello Lippi overtok landslaget etter EM, ble Cassano ekskludert.

Privatliv

Sampdoria valgte etter sesongen å kjøpe fri Cassano fra Real Madrid, og han skrev under på en fireårskontrakt. Cassano gikk selv med på å gå ned i lønn for å få avtalen til å gå i orden. Den 19. juni 2010 giftet Cassano seg med Carolina Marcialis, som spiller på det italienske juniorlandslaget i vannpolo. Den 14. april 2011 ble Cassano far til sønnen Christopher. 18. mars 2013 kom sønnen Lionel til verden.